Բագրատ Խաչատրյան

Բագրատ Անուշավանի Խաչատրյան (), հայ մանկավարժ, Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) գործողությունների մասնակից։ ԽՄԿԿ անդամ (1943):

Կենսագրություն 
Բագրատ Խաչատրյանը ծնվել է 1918 թվականին, Ապարանի շրջանի Մելիքգյուղում։ Ավարտել է Ապարանի շրջկենտրոնի միջնակարգ դպրոցը, աշխատանքի է նշանակվել Ձորագլխի դպրոցում։ Ընդամենը երկու տարի աշխատելուց հետո 1941 թվականի հունիսի վերջին զորակոչվել է բանակ։ 

1942 թվականի հունվար-մարտ ամիսներին Ղրիմում կռվել է 390-րդ հայկական դիվիզիայում, Կերչի մատույցներում։ Մարտերից մեկում վիրավորվել է և տեղափոխվել Սոչի։ Բուժվելուց հետո նորից մեկնել է ռազմաճակատ։ Ծառայել է 242-րդ լեռնահրաձգային դիվիզիայի 18-րդ բանակի կազմում։ Մասնակցել է Կերչ, Սիմֆերոպոլ, Սևաստոպոլ քաղաքների պաշտպանության կռիվներին։ Նովոռոսիյսկ քաղաքի մատույցներում տեղի ունեցող մարտերի ժամանակ Բագրատը հաջողությամբ կատարել է հրամանատարության առաջադրանքները, որի համար պարգևատրվել է Կարմիր աստղի շքանշանով։ 1943 թվականի հոկտեմբերին Կերչի մոտ գտնվող քարանձավներից մեկում Խաչատրյանը ընդունվել է կոմունիստական կուսակցության շարքերը։ 1-ին Մերձբալթյան ռազմաճակատում Լիտվական Սկոպեչկա քաղաքի մատույցներում տեղի ունեցող մարտերի ժամանակ Խաչատրյանը աջ ուսից վիրավորվել է, տեղափոխվել Բրյանսկ՝ հոսպիտալ։ Հոսպիտալում էլ լսել է մեծ հաղթանակի լուրը։

Ռազմադաշտից վերադառնալով Խաչատրյանը ընդունվել և ավարտել է Երևանի հեռակա մանկավարժական ինստիտուտը։ Ապարանի շրջանի տարբեր դպրոցներում եղել է պատմության ուսուցիչ, դպրոցի տնօրեն։ Այնուհետև հայրենի գյուղի դպրոցում դասավանդել է պատմություն։ Լավագույն աշխատանքի համար պարգևատրվել է «Աշխատանքային գերազանցության համար» մեդալով։

Պարգևներ 
Կարմիր աստղի շքանշան
«Աշխատանքային գերազանցության համար» մեդալ

Ծանոթագրություններ 

Մելիքգյուղ գյուղում ծնվածներ
Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
«Աշխատանքային գերազանցության համար» մեդալակիրներ
Դպրոցի տնօրեններ
ԽՄԿԿ անդամներ